ໃນລະຫວ່າງວັນທີ 10 ຫາ 11 ມີນາ 2017 ທີ່ຜ່ານມາ, ຫ້ອງການສັງລວມ ມະຫາວິທະຍາໄລແຫ່ງຊາດ ໄດ້ຈັດຊຸດສຳມະນາກ່ຽວກັບວຽກງານຄຸ້ມຄອງເອກະສານ ແລະ ການສ້າງເອກະສານທາງລັດຖະການ ທີ່ ຫ້ອງປະຊຸມ ICT ເມືອງປາກຊັນ ແຂວງ ບໍລິຄຳໄຊ, ໂດຍເປັນກຽດເຂົ້າຮ່ວມຂອງທ່ານ ຮສ. ປອ. ອຸດົມ ພອນຄຳເພັງ ຮອງອະທິການບໍດີ ມະຫາວິທະຍາໄລແຫ່ງຊາດ ພ້ອມດ້ວຍ ຮອງຫົວໜ້າຫ້ອງການສັງລວມ, ຄະນະຈັດຕັ້ງພິທີ, ນັກສໍາມະນາກອນຈາກ ຄະນະວິຊາຕ່າງໆ, ຫ້ອງການ, ສູນ ແລະສະຖາບັນ ຈຳນວນ 53 ຄົນ.
ຈຸດປະສົງຂອງການຈັດຊຸດສຳມະນາດັ່ງກ່າວແມ່ນ ເພື່ອຍົກລະດັບຄວາມຮູ້ຄວາມສາມາດທາງດ້ານວຽກງານຄຸ້ມຄອງເອກະສານໄດ້ຮັບການປັບປຸງ ແລະ ຖືກຕ້ອງຕາມລະບົບ; ເພື່ອສ້າງຄວາມເຂັ້ມແຂງດ້ານວຽກງານຄຸ້ມຄອງເອກະສານ; ການສ້າງເອກະສານທາງລັດຖະການ ໃຫ້ມີຄວາມເປັນເອກະພາບກັນທົ່ວປະເທດ ຕາມແຈ້ງການຂອງນາຍົກລັດຖະມົນຕີ, ສະບັບເລກທີ 239/ນຍ ເວົ້າລວມ, ເວົ້າສະເພາະ ແມ່ນພາຍໃນມະຫາວິທະຍາໄລແຫ່ງຊາດ, ພ້ອມທັງ ຜ່ານຄຳແນະນຳກ່ຽວກັບການຈັດຕັ້ງປະຕິບັດດຳລັດວ່າດ້ວຍເອກະສານທາງການຂອງນາຍົກລັດຖະມົນຕີ ສະບັບເລກທີ 23 ນຍ.2 , ການຮ່າງເອກະສານທາງລັດຖະການ ໃຫ້ຖືກຕາມກົດລະບຽບຂອງກະຊວງພາຍໃນວາງອອກ ລວມມີ:ເອກະສານນິຕິກຳຕ່າງໆ, ເອກະສານບໍລິຫານ, ການຄຸ້ມຄອງເອກະສານເຂົ້າອອກ, ໃນການຈັດຊຸດສຳມະນາຄັ້ງນີ້ ແມ່ນໄດ້ມີນັກວິທະຍາກອນ ຈາກກົມຄຸ້ມຄອງເອກະສານ ກະຊວງພາຍໃນ, ຫ້ອງການກະຊວງສຶກສາ ແລະຫ້ອງການສັງລວມ ມາສິດສອນ ແລະອະທິບາຍ ຂັ້ນຕອນການຮ່າງເອກະສານຕ່າງໆ.